FI Euroopan unionin virallinen lehti CE 70/258

(2004/C 70 E/279)

KIRJALLINEN KYSYMYS E-3344/03

esittäjä(t): Christos Folias (PPE-DE) komissiolle

(13. marraskuuta 2003)

Aihe: Kreikan kansalaisten yliopistotutkintojen tunnustaminen

Kreikassa toimii yliopistojen välinen ulkomailla suoritettujen tutkintojen tunnustamista käsittelevä elin DIKATSA, jonka tehtävänä on EU:n ulkopuolisissa maissa tai myös joissakin EU:n jäsenvaltioissa sijaitsevissa yliopistoissa Bachelor, Master tai Ph.D. -tasoisen tutkinnon tai vastaavan suorittaneiden Kreikan kansalaisten yliopistotutkintojen tunnustaminen.

Ottaen huomioon, että havaitut viivästymiset, byrokraattiset menettelyt ja kiistanalaiset päätökset sekä niistä seuraavat asianosaisten tekemät valitukset vaikeuttavat monien nuorten tutkinnon suorittaneiden urakehitystä Kreikassa, kysyn komissiolta:

1. Minkälaista menettelyä muissa EU:n jäsenvaltioissa noudatetaan tässä asiassa?

2. Mitä EU:n tasolla on säädetty yliopistotutkintojen tunnustamisesta EU:n jäsenvaltioissa suoritettujen tutkintojen ja toisaalta EU:n ulkopuolisissa maissa suoritettujen tutkintojen kohdalla?

3. Onko komissio käsitellyt DIKATSAn tapausta ja jos on, mihin johtopäätöksiin se on tullut?

Viviane Redingin komission puolesta antama vastaus

(11. joulukuuta 2003)

Komissio on tietoinen Kreikassa tutkintojen akateemisen tunnustamismenettelyn yhteydessä ilmenevistä viivästymisistä ja muista ongelmista.

Yhteisön lainsäädännön tämänhetkisessä kehitysvaiheessa tutkintotodistusten akateeminen tunnustaminen kuuluu jäsenvaltioiden toimivaltaan. Tutkintotodistusten vastavuoroisesta tunnustamisesta ei ole olemassa yhteisön sääntöjä. Kukin jäsenvaltio vastaa omasta koulutusjärjestelmästään ja sen sisällöstä ja organisoinnista. Tällä hetkellä ei ole Euroopan tasolla tunnustettuja tutkintotodistuksia. Yliopistot ovat itsenäisinä eliminä kokonaan vastuussa opetusohjelmiensa sisällöstä ja tutkintotodistusten antamisesta opiskelijoille. Jäsenvaltioiden viranomaisilla on oikeus vaatia todistusten akateemista tunnustamista edellytyksenä koulutukseen pääsylle, ja viranomaiset voivat arvioida, vastaako tutkintotodistuksen haltijan saama koulutus kansallisen lainsäädännön vaatimuksia. Viranomaiset voivat myös vapaasti määrätä tämän menettelyn säännöistä.

EY:n perustamissopimuksen 12 artiklan mukaisesti he eivät kuitenkaan saa harjoittaa minkäänlaista suoraa tai epäsuoraa kansallisuuteen perustuvaa syrjintää.

Kreikassa monet muissa jäsenvaltioissa tutkintonsa suorittaneet ovat Kreikan kansalaisia, jotka ovat opiskelleet toisessa jäsenvaltiossa ja haluavat jatkaa opintojaan Kreikassa.

Kuten edellä todetaan, tutkintotodistusten akateeminen tunnustaminen kuuluu jäsenvaltioiden toimivaltaan. Komission näkemyksen mukaan pelkästään hallinnollisista syistä johtuvat kohtuuttomat viivästymiset tutkintojen tunnustamismenettelyssä Kreikassa voivat kuitenkin estää opiskelijoita käyttämästä oikeuttaan vapaaseen liikkumiseen. Tutkintojen akateemisen tunnustamismenettelyn liian pitkä kesto voi muodostaa esteen opiskelijoiden vapaalle liikkumiselle.

Oikeus liikkua vapaasti jäsenvaltioiden alueella on yksi EY:n perustamissopimuksen takaamista keskeisimmistä periaatteista (18 artikla).

EY:n perustamissopimuksen 8 artiklassa annetaan unionin kansalaisuus jokaiselle, jolla on jonkin jäsenvaltion kansalaisuus. Euroopan yhteisöjen tuomioistuin on todennut asiassa C-224/98 (D'Hoop): "Koska unionin kansalaiselle on tunnustettava kaikissa jäsenvaltioissa sama oikeudellinen kohtelu kuin samassa tilanteessa oleville näiden jäsenvaltioiden kansalaisille, olisi liikkumisvapautta koskevan oikeuden vastaista, jos häneen voitaisiin siinä jäsenvaltiossa, jonka kansalainen hän on, soveltaa epäedullisempaa kohtelua kuin siinä tapauksessa, että hän ei olisi käyttänyt perustamissopimuksessa annettuja liikkumisvapautta koskevia oikeuksia. Nämä oikeudet eivät saa täyttä vaikutustaan, jos näiden oikeuksien käyttäminen tehdään jäsenvaltion kansalaiselle vähemmän houkuttelevaksi sen vuoksi, että hänen palatessaan kotimaahansa sovelletaan säännöstöä, joka on hänelle epäedullinen … " EY:n perustamissopimuksen 149 artiklan 2 kohdan tavoitteena on kannustaa opiskelijoita käyttämään liikkumisvapauttaan.

Edellä mainituista syistä komissio on ottanut yhteyttä Kreikan viranomaisiin pyytäen selvitystä tutkintojen akateemiseen tunnustamiseen liittyvien viivästymisten syistä. Kreikan viranomaiset ovat selittäneet komissiolle viipeiden johtuneen osittain DIKATSAn vastaanottamien hakemusten suuresta lukumäärästä. Tunnustamismenettelyn nopeuttamiseksi Kreikan viranomaiset ovat arvioineet kansallisia säädöksiä ja ehdottaneet käytettäväksi uusia menettelyjä. DIKATSAa on uudistettu rakenteellisesti, jotta suuren hakemusmäärän käsittelyä voitaisiin tehostaa.

Komissio seuraa jatkossakin tutkintojen akateemisen tunnustamisen kehittymistä Kreikassa.